Neuvoston 17 päivänä joulukuuta 1998 vahvistama YHTEINEN KANTA(EY) N:o 3/1999 Euroopan parlamentin ja neuvoston direktiivin 1999/.../EY antamiseksi tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 85/374/ETY muuttamisesta



Virallinen lehti nro C 049 , 22/02/1999 s. 0001



Neuvoston 17 päivänä joulukuuta 1998 vahvistama YHTEINEN KANTA(EY) N:o 3/1999 Euroopan parlamentin ja neuvoston direktiivin 1999/. . ./EY antamiseksi tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 85/374/ETY muuttamisesta (1999/C 49/01) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), toimivat perustamissopimuksen 189 b artiklassa määrätyn menettelyn mukaisesti (3), sekä katsoo, että 1) tuotteiden turvallisuus ja turvallisuudeltaan puutteellisten tuotteiden aiheuttamien vahinkojen korvaaminen ovat erityisen tärkeitä yhteiskunnallisia tarpeita, jotka on turvattava sisämarkkinoilla; yhteisö on vastannut näihin vaatimuksiin direktiivillä 85/374/ETY (4) ja yleisestä tuoteturvallisuudesta 29 päivänä kesäkuuta 1992 annetulla neuvoston direktiivillä 92/59/ETY (5), 2) direktiivillä 85/374/ETY on luotu nykyaikaiseen yhteiskuntaan, jolle on ominaista pitkälle edistynyt teknistyminen, liittyvien riskien oikeudenmukainen jako; kyseisellä direktiivillä on siten saavutettu kohtuullinen tasapaino eri osapuolten etujen välille, joita ovat erityisesti kuluttajien terveyden suojelu, tieteelliselle ja tekniselle innovaatiolle ja kehittämiselle annettava kannustus, vääristymättömän kilpailun turvaaminen sekä kaupankäynnin edistäminen yhdenmukaistetun siviilioikeudellisen vastuujärjestelmän mukaisesti; edellä mainittu direktiivi on siten lisännyt taloudellisten toimijoiden tietoisuutta tuoteturvallisuudesta ja sen merkityksestä, 3) direktiivillä 85/374/ETY ei ole siinä säädettyjen poikkeusten vuoksi täysin saavutettu jäsenvaltioiden lainsäädäntöjen yhdenmukaisuutta, erityisesti direktiivin soveltamisalan osalta, jonka ulkopuolelle on jätetty jalostamattomat maataloustuotteet, 4) komissio valvoo direktiivin 85/374/ETY täytäntöönpanoa ja vaikutuksia sekä erityisesti sen kuluttajansuojaa ja sisämarkkinoiden toimintaa koskevia näkökohtia, joista on jo annettu ensimmäinen kertomus; direktiivin 21 artiklan mukaisesti komission on tältä osin esitettävä toinen kyseisen direktiivin soveltamista koskeva kertomus, 5) maatalouden alkutuotteiden sisällyttäminen direktiivin 85/374/ETY soveltamisalaan edistää kuluttajien luottamuksen palauttamista maataloustuotannon turvallisuuteen; tällä toimenpiteellä vastataan korkeatasoisen kuluttajansuojan vaatimuksiin, 6) nämä seikat edellyttävät direktiivin 85/374/ETY muuttamista, jotta helpotettaisiin turvallisuudeltaan puutteellisten maataloustuotteiden aiheuttamien terveydellisten vahinkojen oikeudenmukaista korvaamista kuluttajille; 7) tällä direktiivillä on vaikutusta sisämarkkinoiden toimintaan, koska valmistajan vastuuta koskevien järjestelmien erot eivät enää tulevaisuudessa vaikuta maataloustuotteiden kauppaan, 8) direktiivissa 85/374/ETY säädetyn tuottamuksesta riippumattoman vastuun periaatteen on ulotuttava kaikenlaisiin tuotteisiin mukaan lukien maataloustuotteet, sellaisina kuin ne on määritelty Euroopan yhteisön perustamissopimuksen 38 artiklan 1 kohdan toisessa virkkeessä ja lueteltu perustamissopimuksen liitteessä II, ja 9) kuluttajien tehostettua suojelua ja sisämarkkinoiden moitteetonta toimintaa koskevien perustavoitteiden täytäntöönpanemiseksi on suhteellisuusperiaatteen mukaisesti tarpeen ja asianmukaista sisällyttää maataloustuotteet direktiivin 85/374/ETY soveltamisalaan; tämä direktiivi rajoittuu siihen, mikä on tarpeen perustamissopimuksen 3 b artiklan kolmannessa kohdassa tarkoitettujen tavoitteiden saavuttamiseksi, OVAT ANTANEET TÄMÄN DIREKTIIVIN: 1 artikla Muutetaan direktiivi 85/374/ETY seuraavasti: 1) Korvataan 2 artikla seuraavasti: "2 artikla Tässä direktiivissä `tuotteella` tarkoitetaan kaikkia irtaimia esineitä, vaikka esine on liitetty toiseen irtaimeen esineeseen tai kiinteistöön. Tuotteena pidetään myös sähköä." 2) Kumotaan 15 artiklan 1 kohdan a alakohta. 2 artikla 1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Niiden on ilmoitettava tästä komissiolle viipymättä. Jäsenvaltioiden on pantava mainitut säännökset täytäntöön . . . (6*) alkaen. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä . . . Euroopan parlamentin puolesta Puhemies Neuvoston puolesta Puheenjohtaja (1) EYVL C 337, 7.11.1997, s. 54. (2) EYVL C 95, 30.3.1998, s. 69. (3) Euroopan parlamentin lausunto, annettu 5. marraskuuta 1998 (EYVL C 359, 23.11.1998), neuvoston yhteinen kanta, vahvistettu 17. joulukuuta 1998 ja Euroopan parlamentin päätös, tehty . . .(ei vielä julkaistu virallisessa lehdessä). (4) EYVL L 210, 7.8.1985, s. 29, direktiivi sellaisena kuin se on muutettuna vuoden 1994 liittymisasiakirjalla. (5) EYVL L 228, 11.8.1992, s. 24. (6*) 18 kuukautta tämän direktiivin voimaantulosta. NEUVOSTON PERUSTELUT I JOHDANTO 1. Komissio toimitti neuvostolle 2 päivänä lokakuuta 1997 perustamissopimuksen 100 a artiklaan perustuvan direktiiviehdotuksen tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä 25 päivänä heinäkuuta 1985 annetun neuvoston direktiivin 85/374/ETY muuttamisesta. 2. Talous- ja sosiaalikomitea antoi lausuntonsa 29 päivänä tammikuuta 1998. Euroopan parlamentti antoi lausuntonsa 5 päivänä marraskuuta 1998. 3. Neuvosto vahvisti yhteisen kantansa perustamissopimuksen 189 b artiklan mukaisesti 17 päivänä joulukuuta 1998. II TAVOITTEET Ehdotuksella on tarkoitus laajentaa valmistajien tuottamuksesta riippumaton tuotevastuu koskemaan maatalouden alkutuotteita ja riistatuotteita, jotka eivät kuulu direktiivin 85/374/ETY säännösten piiriin. Euroopan parlamentti suositteli BSE-tautia käsittelevän väliaikaisen tutkintavaliokunnan tulosten perusteella, että direktiiviä 85/374/ETY muutetaan viimeistään syyskuussa 1997, jotta tuotevastuun piiriin tulisivat myös maatalouden alkutuotteet. Direktiiviehdotuksen tavoitteena on sekä lisätä sellaista kuluttajien suojelua, joka mainitaan Luxemburgin Eurooppa-neuvoston julistuksessa elintarvikkeiden turvallisuudesta, että vahvistaa sisämarkkinoita poistamalla kilpailun vääristymät säilyttämällä tasapaino kuluttajien ja tuottajien etujen välillä sekä lisäämällä oikeusvarmuutta. III YHTEISEN KANNAN ERITTELY Euroopan parlamentti ehdotti kahdeksaa tarkistusta. Komissio ei hyväksynyt kyseisiä tarkistuksia, koska direktiivi 85/374/ETY on tarkistettava perusteellisesti seuraavan raportin yhteydessä, joka komission on määrä esittää Euroopan parlamentille ja neuvostolle vuonna 2000. Neuvosto ei katsonut aiheelliseksi hyväksyä Euroopan parlamentin ehdottamia tarkistuksia ja hyväksyi komission ehdotuksen ilman muutoksia.